Fix-xhur tas-Sajf bosta Maltin iħallu l-pajjiż għal btala barra, b’ħafna iżda m’għandhomx għarfien tad-drittijiet li bħala cittadini tal-Unjoni Ewropea għandhom f’każ li ma jitħallewx jitilgħu fuq l-ajruplan għax il-linja tal-ajru tkun aċċettat aktar passiġġieri milli hemm spazju abbord, meta titjira titħassar jew minħabba li titjira tittardja sew biex titlaq. Meta linja tal-ajru tkun se tħalli passiġġieri l-art jew tħassar titjira, il-passiġġieri huma intitolati għal kumpens li jvarja minn €250 sa €600. Dan barra żewġ telefonati b’xejn, ikel u xorb u akkomodazzjoni f’lukanda meta l-passiġġieri jkollhom iqattgħu ljieli jistennew f’ajruport sakemm tinstabilhom titjira alternattiva. Il-kumpens finanzjarju jista’ jitnaqqas bin-nofs meta l-passiġġieri jiġu offruti titjira alternattiva li twassalhom fid-destinazzjoni tagħhom sa’ ċertu ħin skont it-tul tat-titjira. Meta passiġġier jesperjenza dewmien ta’ aktar minn sagħtejn, il-passiġġieri għandhom jiġu offruti ikel, xorb u żewġ telefonati b’xejn. Meta titjira ddum ma titlaq tliet sigħat jew aktar u dan ma jseħħx minħabba ċirkustanzi straordinarji, il-passiġġieri huma intitolati għall-istess ammonti ta’ flus daqs li kieku t-titjira tħassret. Meta d-dewmien jiżboq il-ħames sigħat, il-passiġġieri jistgħu jagħżlu li jieħdu lura l-flus kollha li ħallsu u jekk ikun il-każ titjira lura għall-ewwel punt ta’ tluq. tvm.com.mt hu infurmat li fl-ewwel sitt xhur ta’ din is-sena, l-Awtorità għall-Kompetizzjoni u l-Affarijiet tal-Konsumatur irċeviet 163 talba għal kumpens. Mill-każi li nstab li huma ġustifikati, il-kumpens li ngħataw il-passiġġieri wara intervent tal-awtorita’ kien ta’ aktar minn €18,000 li nġabru mingħand 12-il linja ta’ l-ajru li kellhom titjira li telqet minn Malta. Iċ-Ċentru Ewropew għall-Konsumatur żviluppa application għall-mobiles u tablets biex ċittadini Ewropej ikunu jafu d-drittijiet li għandhom meta jkunu se jivvjaġġaw bl-ajru. L-app bl-isem ‘ECC net travel’ tinsab fil-lingwi kollha tal-Unjoni Ewropea.